b'\n_START_ARTICLE_\nLjudje iz Ol\xc5\xa1nice\n_START_SECTION_\nZgodba\n_START_PARAGRAPH_\nRoman v dveh novelah in treh \xc4\x8drticah opisuje \xc5\xbeivljenje v Ol\xc5\xa1nici med drugo svetovno vojno._NEWLINE_Prvi del govori o Ale\xc5\xa1u, zagrizenem kristjanu, ki sovra\xc5\xbei vse Jude, saj je Jud neko\xc4\x8d izdal Kristusa. Je lastnik papirnice, njegova edina konkurenca je Hert\xc5\xa1ajnova tiskarna. Ale\xc5\xa1 ga sovra\xc5\xbei, ker je Jud, in si ho\xc4\x8de pridobiti njegovo podjetje. Ker spremlja politiko, ve, da bo v Ol\xc5\xa1nico kmalu pri\xc5\xa1la Hitlerjeva vojska, ki bo preganjala Jude. Zaradi tega se spoprijatelji z Nemcem in z njim sklene dogovor, da bo tiskarna za dober denar lahko njegova, potem ko se bodo Nemci prilastili \xc5\xbeidovskega imetja. Ljudje ga zato ozna\xc4\x8dijo za narodnega izdajalca._NEWLINE_Drugi del govori o Petrerki, nogometnem navija\xc4\x8du. in politi\xc4\x8dnem skriva\xc4\x8du, ki ga i\xc5\xa1\xc4\x8dejo oro\xc5\xbeniki. Pred njimi se skriva vse do pomembne tekme njegovega kluba, kamor pride vsa Ol\xc5\xa1nica. Nogomet mu pomeni ve\xc4\x8d kot \xc5\xbeivljenje, zato se na tekmi poka\xc5\xbee in razkrije._NEWLINE_Tretji del govori o Lango\xc5\xa1u, ki je bil neko\xc4\x8d ugledni brivec a je zaradi pija\xc4\x8de vse izgubil. Za\xc4\x8del je krasti, zato so ga poslali v koncentracijsko tabori\xc5\xa1\xc4\x8de._NEWLINE_V \xc4\x8detrtem delu nastopata Franc in sin Matija. Gori\xc4\x8danci so plenili judovske trgovine in Matija je iz neke trgovine vzel radijski sprejemnik. V tem ni videl ni\xc4\x8d slabega, saj so stvari jemali vsi prebivalci. O\xc4\x8de ga je pretepel in poslal k spovedi, sprejemnik pa je moral vrniti. \xc4\x8ce ga ho\xc4\x8de imeti, naj ga kupi._NEWLINE_Peti del govori o veselju \xc5\xbeupana Lindvurna, ker so Nemci odstopili Ol\xc5\xa1nico Mad\xc5\xbearom._NEWLINE_V zadnjem delu je glavna oseba Valentin Glad\xc5\xa1tajn, \xc5\xbdid, poro\xc4\x8den s Slovenko. Da mu ne bi uni\xc4\x8dili imetja, se za\xc4\x8dne pretvarjati, da je nacist. Gleda samo nase in na dru\xc5\xbeino, za ostale mu je vseeno. Zaradi stalnega spreminjanja stali\xc5\xa1\xc4\x8d ga zaprejo kot politi\xc4\x8dnega jetnika. Nazadnje ga odpeljejo v koncentracijsko tabori\xc5\xa1\xc4\x8de med ostale Jude, zastrupijo s plinom in za\xc5\xbegejo. Glad\xc5\xa1tajn umre s sinovoma v naro\xc4\x8dju, pred smrtjo pa si poje pesem Upanje.\n_START_SECTION_\nKritika\n_START_PARAGRAPH_\nO romanu Ljudje iz Ol\xc5\xa1nice ni bila napisana nobena kritika._NEWLINE_\xc2\xbbSvojska je zbirka prekmurskih novel Ljudje iz Ol\xc5\xa1nice, s katerimi Frank Bukvi\xc4\x8d za\xc4\x8denja nov motiv v slovenski knji\xc5\xbeevnosti: usodo prekmurskih \xc5\xbdidov med drugo svetovno vojno. Pomembna je tudi po pristno epi\xc4\x8dni obdelavi, kot je redka med nami. Z njo je pretrgal 25-letni molk po izdanju svoje prve knjige, romana Brezdomci (500 strani), tiskane 1. 1948 v Gradcu.\xc2\xab\xc2\xa0(Tine Debeljak)'